昨日出城南行
作者：釋文珦
朝代：宋

paragraphs: 昨日出城南，戰陣如雲屯。
兵刃欲相接，殺氣方騰掀。
黄塵塞天地，日月爲之昏。
壯士仗忠義，不忘喪其元。
奮然爲前驅，誓報明主恩。
卒伍皆賈勇，翕合無異言。
唯欲紓禍難，豈辭屬櫜鞬。
元戎既啟行，旌旆交繽繙。
謂當奏凱還，受爵效屏藩。
衆寡力不侔，傍復乏外援。
戰久俄敗衂，靡聞鉦皷喧。
軍中紀律嚴，致死無敢奔。
全師同陷沒，千萬無一存。
肢體膏草莽，血流成川源。
國雖加恤典，莫能返其魂。
白骨蔽四野，鬼哭多煩冤。
懷哉唐虞君，大德罔虧騫。
垂衣成至治，萬國皆晏然。
齊威雖霸主，亦頼仲父賢。
九合不以兵，仲尼所稱傳。
兵乃不祥器，聖賢嘗戒旃。
人苟服其仁，斯亦何用焉。